地名: 興陽 (全羅道, 縣（監）)
年: 1709.0

○丙午/印信僞造啓覆罪人李鉽, 從獄中作兇書, 如小札樣, 使一女兒, 乘昏投納于御營大將金錫衍家。 錫衍拆見, 請對袖進, 上命招大臣、禁府堂上、兩司長官, 設鞫于內兵曹。 鉽被拿時, 先納一封文書, 仍供曰: "甲申六月, 借居會賢坊洞, 倉洞居姜宰承來訪, 卽姜萬鐵子也。 言曰: ‘今兵曹判書尹世紀, 是吾一家人。 兵判養子有眼患, 欲得識字人, 與之破寂。’ 仍要與同往, 而以寒士蹤跡, 不爲進去。 其後武人崔洽, 以世紀言請來, 卽與洽步往, 世紀曰: ‘吾子有眼病, 君言鼠膽爲良藥云, 然否?’ 曰: ‘然矣。’ 又問曰: ‘君與宋相爲何如間耶?’ 答曰: ‘亡父與宋相同壻也。’ 自是頻頻往來, 世紀多有顧見之事。 八月, 更往其家, 則無鞍馬, 只有一平轎子, 入大門則寂然無人, 中門不開, 總角奴子, 立門內曰: ‘申政丞來到’ 云, 仍曰: ‘大監有令, 不報來客, 徐入可也。’ 問兵判所在, 則其奴曰: ‘在後房, 與申政丞對話’ 云。 卽入坐其房外窓前退廳, 則語聲相聞, 而亦不辨其爲何語也。 俄而, 兵判妾子尹濁, 開窓見之甚驚, 辭色不平。 申政丞出去, 兵判起立, 辭色亦有異。 使總角奴, 送書招宰承, 兵判與入內邊房, 俄而, 宰承出來, 書李白秦人相謂曰, 吾屬可去矣之句於簡片, 秦字書以眞字, 去矣二字, 書以擧義, 側手以示, 固問曰: ‘知此意否?’ 屢次頷首, 宰承嚙其紙, 投庭中。 仍進坐附耳語曰: ‘兵判聞尹就商之言, 故要兄至此耳。 以兄學兄之外祖
                【外祖卽故府使李英發也。】
              術業, 所見高明, 每欲計事, 而遷延未果。 今聞兄, 聞兵判與申相相語之言云, 今則無相隱之事矣。 東宮得位, 則吾屬皆將死。 卽今禍老張死之童謠,
                【其時街巷兒輩, 作事不成, 每稱火爐匠士, 故翻傳爲此說矣。】
              誠極可怕, 三十一字之天讖, 誠非偶然。 兄意果如何? 以文字答曰: ‘族矣無妄言。 是可忍, 孰不可忍也?’ 俄而, 兵判出來, 其說話略如宰承言。 仍使進坐曰: ‘伯夷苦節, 太公大義, 孰取孰舍?’ 笑答以伯夷不到於太公之家, 吾今到此, 有何他意? 勿慮焉。 兵判目其子濁, 持一冊子來見之, 則歃血完議之書也。 首書申琓, 次書尹世紀, 次書尹就商, 次書尹澤, 次書姜宰承, 越三四張後, 列書五六十人, 皆名不知者, 而知名者, 丁時璧ㆍ時斗、李世樑、宰承之弟宰興、沈鳳翼也。 仍使濁, 取血來, 世紀自嘗, 俺與宰承, 次第飮罷後, 使書名着押。 又曰: ‘君名鉽字, 與金鉽之鉽字同, 改以鋽字’ 云, 故以鋽字書之。 仍曰: ‘君我禍福一體, 愼之。’ 又言: ‘訓局, 與禁營合擧, 則此萬全也。 此則世紀、就商之策也, 符同內官, 陰毒東宮, 此申相之計也。’ 後, 世紀遞兵判後, 宰承又出示一大冊, 內書人名, 比前冊子尤多, 幾至七十, 其中有慶尙水使韓姓人, 典獄奉事尹斗晩名, 而宰承以其冊, 納壁莊中。 待宰承就睡, 取其冊而歸家, 埋置廳下, 宰承與丁時璧兄弟, 迭來推之, 至以偸取羊裘樣, 呈捕廳捉囚後, 搜探家中, 還奪其冊子。 故宰承書二張, 宰承母諺書一張, 宰承推冊時成標書一張, 典獄呈狀一張, 已爲現納於文書中, 而預構原情, 亦同入, 見此則可以詳知。" 云云, 又言: "以此告于獄官, 使之轉達, 而獄官尹斗晩泛然題退" 云。 世紀方以金吾堂上參鞫, 走出胥命, 鞫廳請拿宰承、時璧。 時璧招言: "以前部將, 罷散居京中, 聞宰承與兵判有族誼, 鉽以醫人, 出入兵判家, 故望其通情, 與之相交。 宰承及鉽, 稱以通情得官, 貸用興陽出身宋必元錢六百兩, 鉽又偸必元所欲貿之毛衣。 後聞鉽, 偸毛衣, 置在西門內, 故呈捕廳捉囚, 親入封對, 鉽受二次亂杖, 以此嫉如仇讎, 有此誣陷。" 宰承招言: "與尹世紀爲七寸親。 尹判書謫泗川, 同生宰興, 亦謫泗川, 受其眷恤, 情意相親, 放歸後, 仍與往來矣。 尹判書子眼患非常, 而武人沈鳳翼言: ‘鉽善治眼疾。’ 告于尹判書, 邀來醫治, 而終不見效。 追聞鉽行止於鳳翼, 則乃是盜賊云, 故告于尹判書, 請勿更爲款待, 自是斥絶, 不相往來。 且其偸竊羊裘也, 揣知渠之所爲, 言于羊裘主人, 故以是嫌怨, 有此誣陷" 云。 鉽預構原情中, 毒藥等說, 及其再供時, 稱以無他看證, 宰承母 無通書之事, 而冊子持去後, 始有哀乞之書, 必是宰承弟妻或宰承妾之筆。 獄中書札, 軍卒或傳給, 或自墻外投之, 雖未知必是宰承書, 而辭意筆跡, 似是宰承之書云。 書給成標時, 則李世樑及尹主簿名不知人見之云云, 世樑旣已身故, 尹主簿卽聖彦也。 鞫廳拿聖彦、斗晩。 聖彦言: "全無所知。" 斗晩言: "今月初四日入直時, 有一罪人突出呈狀, 取見則多有侵斥本署官之語, 而有一封書繫於末端, 外書以秘密, 御營大將親執開拆。 固不勝其驚愕, 而罪人私書, 不可傳致軍門, 獄卒輩亦言: ‘鉽虛罔, 有同喪性人’, 故不爲取信, 果爲矇然題退" 云。 鞫廳又請鉽與宰承、時璧面質, 互相牴牾, 終未歸一。 鞫廳大臣以下請對。 左議政徐宗泰言: "鉽所納書札, 辭意凶秘, 最爲關緊, 而宰承以爲非渠所書, 諺札亦非其母之書云, 而皆無參證。 第二札中句語凶秘處, 皆有塗改之痕, 此固可疑矣。" 諸臣皆言其可疑。 知義禁李彦綱曰: "所謂推冊後標書本紙, 稱以見失, 所納者, 乃是謄本, 此已有難取信, 書札紙色, 終非天然, 顯有追後竄改之跡矣。" 上曰: "予亦見其書札, 則紙色暗黑, 塗改分明, 所見果同矣。" 宗泰又請拿世紀及其妾子濁、尹就商, 以無顯著之事, 命姑勿拿囚。 又拿沈鳳翼、姜宰承母。 鳳翼言: "曾與鉽同爲借入家舍, 而鉽自言善治眼疾, 故果爲紹介於尹判書家, 而亦以一婢借鉽, 其婢言: ‘鉽有兩刃劍、三枝槍, 夜出朝還, 日昏時則聚無賴輩於家後南山, 行止殊常’ 云, 故言及宰承, 此外全無所知" 云。 宰承母景德言: "鉽因宰承貸錢事, 適於宰承下往關西時, 作書恐喝, 或誘說, 故果以善爲調劑則可幸之意, 答之, 因此節節竄改, 有此構陷" 云。 世紀招則言: "有罪無罪, 天日在上。 不忍汚諸口吻, 逐節陳辨。" 濁招言: "鉽偸去家中粧刀、牛黃之後, 聞以他處作賊之故, 被囚捕廳, 又爲呈狀。 鉽因此加受亂杖, 自是絶跡含怨, 作此叵測之擧" 云。 世紀與鉽面質, 鉽語多違錯, 景德諺書中, 挾書加書抹改之跡, 亦現發, 鞠廳
                〔鞫廳〕
              請上裁, 上以鉽情狀絶痛, 特命嚴刑得情, 訊杖至八度, 卽輸誣告情節。 宰承初謂書札, 非渠手筆, 及屢推, 始言: "鉽每言其請囑除官事, 誑誘武弁, 多受賂錢。 又以渠行盜賊之事, 言于時璧, 常陰欲陷害, 故果有往復書札, 而至於凶言處, 皆是鉽所竄改。" 鞫廳以變幻可惡, 請刑推, 受刑一次, 終不服。 十七日鞫廳請對啓曰: "鉽自當依律擧行, 而宰承、時璧等告者, 旣以誣告自服, 則凶謀一節, 雖不可問, 此輩自是一種不逞之徒, 交相締結, 出入宰相之門, 誑誘鄕曲武夫, 中間受賂之狀, 旣已現著。 決不可全釋, 似當參酌定配。" 上曰: "鉽乃印信僞造罪人也。 予見御將請對時, 所進小紙, 已知其無實。 以爲十二月當死之人, 欲進兩月了矣。 書札及預構供辭, 難掩其粧撰之跡, 且甲申年事, 今何始告於六年之後乎? 決知其虛踈, 而旣曰上變, 則無論虛實, 被告之人, 不可不一番推覈, 故拿來各人矣。 鉽旣以自做兇言, 明白承款, 各人無更問之端, 竝放送, 宰承、時璧, 竝邊遠定配。" 判府事崔錫鼎又言: "在囚罪人, 旣稱告變, 則無論虛實, 宜卽告知于堂上或大將, 而尹斗晩泛然論題, 亦宜勘罪。" 諸臣皆以錫鼎言爲是, 上令該府照律。 知義禁趙泰耉引《大明律》告狀不受理, 杖一百徒三年例, 請以此照勘, 上可之。 餘皆放送。 鉽結案曰: "繫獄當死, 或冀可生, 且尹判書、姜宰承, 呈捕廳推治, 故因此嫌怨, 乃有誣告之事。 預構原草中凶言, 無非做出之語, 申政丞、尹大將, 則不可獨擧兵判一人, 故有所竝擧, 而尹大將則捉囚同生於捕廳, 故以此懷嫌竝告。 禍老張死之說, 果有童謠, 故借用之, 三十一字爲世字, 故傅會做出, 以指世紀之世字。 成標書, 亦是做出, 而諺書中加書塗擦等事, 亦是自作自改, 自作凶言, 陷人惡逆的實" 云。 籍沒家産等事, 竝如法。 持平朴熙晋啓曰: "尹世紀初不知鉽之爲何狀, 而爲藥邀見, 不是異事。 至於宰承, 乃是惡逆餘種, 而不爲斥絶, 與之昵狎, 從中用事, 憑藉受賂之狀, 見發於宰承手札, 難掩於各人招辭。 身爲卿宰, 迎接無狀之輩, 終致釀成誣告之狀, 殊失士夫飭躬遠禍之道, 請削奪官爵。" 上問於錫鼎, 錫鼎曰: "以朋輩間責勉之道言之, 則固以爲非矣。 第宰承, 以世紀之親戚, 相從於謫所云。 人之明察未易, 何以知其無狀如此乎? 臺啓雖出, 責勵之義, 臣未知其恰當矣。" 上遂不從, 屢啓, 始允之。